જે નીતિશકુમારે અગાઉની ચૂંટણીમાં પોતાના લાભ માટે પછાત વર્ગોની ૨૦-૨૨ જાતિઓને અલગ તારવીને તેને મહાદલિતનું નામ આપી એક અલાયદી મતબેંક ઊભી કરી હતી એ મતબેંક આ વખતે તેમના હાથમાંથી સરકી ગઈ છે. માંઝી મહાદલિત જાતિના છે અને નીતિશકુમારે તેમને પદભ્રષ્ટ કરતા મહાદલિતો અપમાનિત થયાની લાગણી અનુભવે છે. આ મહાદલિત જાતિઓના મત લગભગ પંદર ટકા થવા જાય છે. મતલબ યાદવોની મતબેંક સમકક્ષ આ મતબેંક છે. તેમાંની ત્રણ જાતિઓ રવિદાસ, મુસહર અને પાસવાનના મતો જ ૭૦ ટકા જેટલા છે. માંઝી મુસહર જાતિના છે.